Градишки В’р (Градиште)

Градишки В’р или Градиште — археолошко наоѓалиште во кумановското село Градиште. Претставува населба од бакарно време и утврдено градиште од доцноантичкото време.

 Местоположба 
Се наоѓа на 1,5 км јужно од селото, на извесна далечина десно од патот Куманово - Св. Николе (Р1204), на високиот рид наречен Врв со елипсовидно зарамнето плато, кој во извесна смисла претставува меѓа помеѓу областите Жеглигово и Овче Поле. Во археолошката литература е познат под името Градиште, а кај мештаните уште и како Трница.

 Опис и ископување 
По рабовите на платото се гледаат остатоци од одбранбен бедем широк од 1,80 до 2,50 м, наместа зачуван во висина повеќе од 0,50 м. Највисоката положба на платото (акрополот) е издвоена со темели од два ѕида. По површината, која зафаќа простор од околу 6 ха, се среќаваат фрагменти од керамички садови, питоси и расфрлен градежен материјал. 

Во 1988 г. од страна на војската се копани ровови при што биле оштетени темели од повеќе објекти, а истовремено бил исфрлен многуброен археолошки материјал. Од подлабоките слоеви потекнува бакарновременска (енеолитска) керамика со типолошки сличности со керамиката од културната група Бубањ-Салкуца-Криводол. Керамиката од погорните слоеви има белези типични за III-IV век. 

Со оглед на стратешката положба на местото и на неговата големина, Б. Ѓеорѓиевски претпоставува дека можеби се работи за градската населба Анаусаро, оддалечена 11 римски милји од Акве односно 35 милји од Стоби, што се наоѓала на патот Скупи-Стоби, според Појтингеровата табла. Градиштето зафаќа простор од околу 6 ха.

 Поврзано 
 Список на археолошки наоѓалишта во Кумановско

 Наводи